**JESENSKI ROK DRŽAVNE MATURE 2020./2021.**

**Prijava ispita za jesenski rok 2020./2021.:**

**od 23. 07. 2021. od 12:00 sati do 31. 07. 2021. do 12:00 sati.** Svi pristupnici prijavljuju ispite samostalno prijavom putem mrežne stranice [www.postani-student.hr](http://www.postani-student.hr/) i pristupom svojoj stranici. Postupak prijava ispita i studijskih programa identičan je onom u ljetnom roku. Pristupnici koji su ove školske godine završili četvrti / peti razred u srednjim školama u Republici Hrvatskoj **ne trebaju u školi potpisivati prijavnice za jesenski rok**.

**Provedba ispita državne mature u jesenskome roku:** - od 18. 08. 2021. do 3. 09. 2021. prema Kalendaru državne mature 2020./2021. za jesenski rok

**Mjesto pisanja ispita državne mature:**Pristupnici koji su u ovoj školskoj godini bili redovni učenici završnih razreda srednjih škola u Republici Hrvatskoj ispite pišu u svojim matičnim školama.

**Uplate novčanih naknada za troškove polaganja ispita u jesenskome roku:**

**- Rok za uplatu: 2. 08. 2021. do 23:59 sati**

Uplate koje budu**izvršene nakon 2. 08. 2021. neće biti prihvaćene**jer ih sustav nije u mogućnosti evidentirati.
Obveza plaćanja vidljiva je pristupnicima nakon prijave ispita pored svakog prijavljenog ispita pod poveznicom **Moj odabir** i na poveznici **Moji podatci/Zaduženja i uplate.**Osim zaduženja na navedenoj poveznici pristupnicima su vidljivi vlastiti podatci za uplatu koje moraju upisati na uplatnicu.
**Nije moguće s vlastitim pozivom na broj odobrenja uplatiti ispit drugoga pristupnika, niti od drugoga pristupnika prepisati poziv na broj.**
Uplate se mogu izvršiti u bilo kojoj poslovnici banke, pošte ili internet bankarstvom.
Centru nije potrebno slati presliku uplatnice, osim u slučajevima kada uplata nije evidentirana u sustavu nakon pet dana.

**Napomene:**
- Ako **pristupnici koji su prijavili više od jednoga ispita**odustanu od polaganja određenog ispita, a ne odjave ga u roku, ne mogu birati koji ispit će nakon uplate biti označen kao plaćen.
**-Uplate se u sustavu evidentiraju prema datumu pisanja ispita odnosno prema objavljenom kalendaru polaganja ispita državne mature u jesenskom roku.**

- **Pristupnici koji imaju zaduženja iz prethodnih rokova** **moraju podmiriti dugovanja** **zato što se uplate evidentiraju prvo za neuplaćene ispite iz prethodnih rokova. Učenici koji su ove godine završili četvrti / peti razred** u srednjim školama u RH plaćaju samo one ispite koje su položili u ljetnome roku, a ponovo ih prijavljuju u jesenskome roku (ako ih npr. pišu za veću ocjenu). Isto tako plaćaju ispite koje prijavljuju u jesenskom roku, a nisu ih polagali u ljetnom roku.

- **Učenici koji ponavljaju polaganje ispita** jer ih nisu s uspjehom položili u ljetnome roku, **ne plaćaju** troškove polaganja ispita u jesenskome roku.

**Važno:**
Prijavom studijskoga programa sustav može automatski prijaviti ispite državne mature ako pristupnik samostalno nije prijavio ispite u svrhu zadovoljavanja uvjeta za rangirane i upis na prijavljeni studijski program.
Brisanjem studijskoga programa ne brišu se ispiti državne mature i zato je važno nakon brisanja studijskoga programa provjeriti prijavljene ispite državne mature.
U vrijeme propisanoga roka prijave ispita državne mature pristupnici mogu samostalno brisati prijavljene ispite državne mature koje je sustav automatski prijavio, a pristupnik ih ne želi pisati.

**Naknadna prijava ispita:**

**od 1. 08. 2021. do 2.08. 2021. (uključujući i 2. 08. 2021.)**

Ako ispit zbog opravdanih razloga nije mogao biti prijavljen u propisanom roku, može se prijaviti naknadno.
Opravdani razlozi za naknadnu prijavu ispita mogu biti:
- teži zdravstveni problemi u vrijeme prijava ispita
- smrt u obitelji, prometna ili druga nesreća te drugi opravdani razlozi. **Pristupnici koji su ove školske godine završili četvrti/peti razred u srednjim školama u Republici** **Hrvatskoj**, zamolbu s odgovarajućom dokumentacijom za naknadnu prijavu ispita **prijavljuju ispitnom koordinatoru, o čemu odluku donosi Školsko ispitno povjerenstvo i o tome obavještava učenika i Centar.** (obrazac je u digitalnom obliku dostupan na stranici [www.postani-student.hr](http://www.postani-student.hr) u sklopu obavijesti o jesenskom roku Državne mature)

**Promjena ispita:**

**od 1. 08. 2021. do 2. 08. 2021.**(**uključujući i 2. 08. 2021**) Opravdani razlozi za promjenu ispita/promjenu razine ispita mogu biti:
- teži zdravstveni problemi u vrijeme prijava ispita
- smrt u obitelji, prometna ili druga nesreća te drugi opravdani razlozi. **Pristupnici koji su ove školske godine završili četvrti/peti razred u srednjim školama u Republici** **Hrvatskoj** zamolbu s odgovarajućom dokumentacijom za **promjenu ispita/promjenu razine ispita prijavljuju ispitnom koordinatoru, o čemu odluku donosi Školsko ispitno povjerenstvo i o tome obavještava učenika i Centar.** (obrasci su u digitalnom obliku dostupni na stranici [www.postani-student.hr](http://www.postani-student.hr) u sklopu obavijesti o jesenskom roku Državne mature)

**Odjava ispita:**

**od 1. 08. 2021. do 2.08.2021.**(**uključujući i** **2. 08. 2021.**) Pristupnici trebaju popuniti obrazac odjave i poslati putem e-pošte na adresu: odjava@ncvvo.hr (obrazac je u digitalnom obliku dostupan na stranici [www.postani-student.hr](http://www.postani-student.hr) u sklopu obavijesti o jesenskom roku Državne mature)

Ispitna koordinatorica Slavica Falamić, prof.